SKRIFTLIG FORESPØRGSEL E-1415/99

af Olivier Duhamel (PSE) til Kommissionen

(1. september 1999)

Om: Caulerpa taxifolia

Der har gennem flere år i Middelhavet udviklet sig en muterende tropisk algeart, Caulerpa taxifolia. Denne økologiske katastrofe berører særlig Frankrig, Italien, Spanien, Grækenland og Kroatien. Kommissionen har fra 1992 til 1995 gennem det finansielle instrument LIFE finansieret et internationalt projekt med henblik på at udforske udbredelsen af denne dræberalge og vurdere den fremtidige udvikling af dette fænomen. I 1995 blev der bevilget en ny finansiering til et opfølgningsprogram, og dette projekt blev koordineret af en fransk videnskabelig sammenslutning med hjemsted i Marseille. I 1997 afholdtes der et internationalt kollokvium om kontrollen med udbredelsen af Caulerpa.

Råder Kommissionen over konkrete resultater fra de projekter, den har støttet?

Er Kommissionen enig i, at der er tale om et problem, som bør behandles på europæisk plan med henblik på en udvidelse af forskningen og af midlerne til tilintetgørelse af disse alger?

Da de strukturelle foranstaltninger fortsat henhører under de berørte medlemsstaters ansvar, kan Kommissionen da ikke opfordre disse medlemsstater mere indtrængende til at iværksætte bekæmpelsen af denne økologiske trussel og støtte alle offentlige initiativer med henblik på at udforske de eksisterende muligheder for udryddelse?

Svar afgivet på Kommissionens vegne af Margot Wallström

(8. oktober 1999)

LIFE-projektet, som er blevet finansieret fra 1992 til 1995, havde blandt andet til formål nærmere at præcisere den faktiske udbredelse af algearten Caulerpa taxifolia, at følge dennes udvikling og forudberegne dens fremtidige udviklingstendenser. Projektet skulle endvidere bidrage til at skabe viden og teknikker, som er nødvendige for udryddelsen heraf. Dette grænseoverskridende projekt er blevet gennemført i samarbejde med en række spanske og italienske partnere (universiteter, lokale myndigheder samt videnskabelige centre).

Herved er det blevet muligt at fastslå, at udbredelsen af arten Caulerpa taxifolia fortsætter med uformindsket hast. Man er netop nu ved at udarbejde en oversigt over de berørte steder og områder. Dens udbredelse truer nu den biologiske mangfoldighed i havet: Arternes mangfoldighed (herunder især visse algerarters) og biotopernes forskelligartethed (blandt andre søgræsforekomsterne med posidoniaarter. De giftige metabolitter, der produceres af Caulerpa taxifolia, spiller en væsentlig direkte eller indirekte rolle i konkurrencen med de indfødte arter. Udryddelsen af algearten Caulerpa taxifolia er umulig, når der er tale om meget store områder (snese- eller endog hundredvis af hektarer).

Det projekt, der er finansieret fra 1996 til 1999, havde som vigtigste formål at demonstrere en strategi til kontrol med udbredelsen af arten gennem hurtig sporing ved de nye stationer samt oplysning af offentligheden, forsøg med nye udryddelsesmetoder, forbedret kendskab til de mulige følgevirkninger af algens videre udbredelse samt oplysning af landene syd for Middelhavet, som må forventes på lidt længere sigt at ville blive berørt af Caulerpa taxifolia's udbredelse.

Resultaterne af det andet projekt er ved at blive evalueret hos Kommissionen. Det har allerede givet anledning til to internationale seminarer i 1997 og 1999 samt talrige initiativer hos de lokale og nationale myndigheder. Desuden har underskriverne af Barcelona-konventionen om beskyttelse af Middelhavets havmiljø og kystegne for nylig fået forelagt et forslag om omsætning i praksis af de henstillinger, der er udarbejdet af eksperter på disses møde i Heraklion i marts 1998, blandt andet som følge af LIFE- projektet. Kommissionen støtter dette forslag.

Man kan altså skønne, at mere oplysning af alle de involverede parter (videnskabsfolk, myndigheder, brugere af kystområderne samt den brede offentlighed) har kunnet finde sted inden for rammerne af LIFE-projekterne. Med forbehold af nye elementer, som måtte fremgå af den igangværende evaluering, er det nu op til medlemsstaterne at følge arbejdet op under skyldig hensyntagen til, at der er tale om et specifikt problem for Middelhavsområdet.